b'\n_START_ARTICLE_\nJanez \xc5\xa0vajncer\n_START_SECTION_\n\xc5\xbdivljenje\n_START_PARAGRAPH_\n\xc5\xa0vajncer se je rodil 27. novembra leta 1920 na Plintovcu v Zgornji Kungoti pri Mariboru. O\xc4\x8de Jo\xc5\xbeef je bil \xc4\x8devljar in harmonika\xc5\xa1, ki je s prijatelji prilo\xc5\xbenostno nastopal na praznovanjih po \xc5\xa0tajerskem in v sosednji Avstriji. Mati Kunigunda je bila gospodinja, ne\xc5\xa1olana babica, zeli\xc5\xa1\xc4\x8darica, oskrbnica ... Pisatelj jo je literarno vklju\xc4\x8dil v kar precej svojih knji\xc5\xbeevnih del. _NEWLINE_Osnovno \xc5\xa1olo je obiskoval v Juriju ob Pesnici, gimnazijo v Mariboru, na Filozofski fakulteti v Ljubljani pa je diplomiral iz slavistike. Na za\xc4\x8detku druge svetovne vojne, 26. junija 1941, je bil odpeljan na prisilno delo v Zgornjo \xc5\xa0lezijo. V domovino se je vrnil \xc5\xa1ele avgusta 1945. _NEWLINE_Svojo poklicno pot je za\xc4\x8del leta 1945 v uredni\xc5\xa1tvu dnevnika, ki je bil predhodnik dana\xc5\xa1njega Ve\xc4\x8dera. Bil je tudi dopisnik Tanjuga, Mladine, Ljudske pravice (predhodnica dana\xc5\xa1njega Dela), Radia Ljubljane in pomo\xc4\x8dnik upravnika ter odgovorni urednik Radia Maribor. Devet let je bil glavni urednik revije Dialogi. Ve\xc4\x8d let je honorarno pou\xc4\x8deval slovenski jezik s knji\xc5\xbeevnostjo na \xc5\xa0oli za obla\xc4\x8dilno stroko v Mariboru. Prav tako je ve\xc4\x8d let deloval kot odgovorni urednik in lektor zalo\xc5\xbebe DRUMAC. _NEWLINE_Bil je \xc4\x8dlan Dru\xc5\xa1tva slovenskih pisateljev, Slovenskega centra PEN in Haiku dru\xc5\xa1tva Slovenije._NEWLINE_Umrl je v 87. letu v mariborski bolni\xc5\xa1nici. Njegov sin Janez J. \xc5\xa0vajncer (kraj\xc5\xa1e za Janez Janez \xc5\xa0vajcer) je slovenski brigadir, zgodovinar, pisatelj, novinar, pravnik, urednik, veteran vojne za Slovenijo.\n_START_SECTION_\nDelo\n_START_PARAGRAPH_\nPri pisanju so ga zanimale predvsem aktualne dru\xc5\xbebene teme, posamezniki z nevsakdanjimi usodami ter dogodki iz preteklosti, tudi tisti zamol\xc4\x8dani, pri vseh pa je vedno ostajal v mariborskem okolju. V svoji zavesti je nosil trpko vojno izku\xc5\xa1njo, ki se je prelevila v ustvarjalni pripovedni realizem, ki ga odlikuje jasnost, jedrnatost in neposrednost. Spo\xc4\x8detka je sledil tradiciji socialne kme\xc4\x8dke povesti, kasneje pa se je sku\xc5\xa1al z uvajanjem nekaterih sodobnej\xc5\xa1ih oblikovalnih prijemov in tematiko pribli\xc5\xbeati modernej\xc5\xa1i prozi. _NEWLINE_Napisal je ve\xc4\x8d pripovednih in dramskih del, njegov celotni opus, skupaj z radijskimi igrami, humoreskami, drugo kraj\xc5\xa1o prozo in knji\xc5\xbenimi recenzijami, obsega ve\xc4\x8d kot petsto objav. Izdal je ve\xc4\x8d kot petdeset romanov in povesti, med njimi ve\xc4\x8d kot deset knjig za otroke in mladino. Mladinska povest Junak na kolcih je izhajala v nem\xc5\xa1\xc4\x8dini v avstrijskem tedniku Neues Land. V knji\xc5\xbeni obliki je povest izdala Mohorjeva dru\xc5\xbeba v Celovcu z besedilom v sloven\xc5\xa1\xc4\x8dini in nem\xc5\xa1\xc4\x8dini. _NEWLINE_Drama Mati i\xc5\xa1\xc4\x8de sina je bila prvi\xc4\x8d uprizorjena leta 1945 v Juriju ob Pesnici._NEWLINE_Prva knjiga Streli na meji je iz\xc5\xa1la leta 1955. Besedilo je kot podlistek izhajalo v Kme\xc4\x8dkem glasu, v Slovenskem vestniku v Celovcu in v Novicah v Lenartu v Slovenskih goricah. V zgodbi je obdelal tihotapljenje v vaseh ob slovenski severni meji tik pred drugo svetovno vojno. Pripoved je naivno realisti\xc4\x8dna. V trilogiji Prelom, Somrak, Svitev je literarno zajel dru\xc5\xbeino Kolarji in mno\xc5\xbeico drugih Maribor\xc4\x8danov vse od pohodov Maistrovih borcev do druge svetovne vojne in prvih let po njej. Izgnanstvo in prisilno delo je opisal v knjigah Jutro na zemlji in Groza v rumenem.  _NEWLINE_V bolgarski revija je iz\xc5\xa1la \xc4\x8drtica Tudi ti, Peter, ki je bila prevedena v \xc4\x8dfranco\xc5\xa1\xc4\x8dini in objavljena v reviji Le livre Slovene. Pri\xc5\xa1tinska revija je v alban\xc5\xa1\xc4\x8dini objavila Izbor pesmi. Odlomki iz mladinske povesti Junak na kolcih so bili prevedeni in v hrva\xc5\xa1ki, srbski in makedonski jezik._NEWLINE_\xc4\x8crtice, novele in zgodbe je objavljal na radijih (radio Trst, Celovec, Ljubljana, Maribor). Napisal in objavil je \xc5\xa1tevilne literarne kritike in \xc4\x8dlanke s podro\xc4\x8dja kulture. Njegove ljudske igre so uprizorila ljubiteljska dru\xc5\xa1tva po Sloveniji. _NEWLINE_Uredil je zbornik Slovenec sem, zbornik ob\xc4\x8dine Maribor Na\xc5\xa1ih trideset let ter Zbornik \xc5\xbdelezni\xc4\x8darskega \xc5\xa1portnega dru\xc5\xa1tva Maribor. Je avtor uradnih besedil ob\xc4\x8dine Maribor (zaslu\xc5\xbenim osebam, novoporo\xc4\x8dencem ter pogrebnih besedil v ve\xc4\x8d razli\xc4\x8dicah).'